SKRIFTLIG FORESPØRGSEL P-4011/00

af Georg Jarzembowski (PPE-DE) til Kommissionen

(13. december 2000)

Om: Anvendelse af EF-Traktatens afsnit VI inden for jernbanesektoren

Inden for jernbanesektoren, som er ved at undergå ændringer, er der endelig hvad angår såvel de grænseoverskridende, nationale og regionale jernbaner som jernbanerne i byområderne begyndt at udvikle sig konkurrence mellem forskellige virksomheder. I denne sammenhæng sker der i visse medlemsstater ændringer af de hidtil statslige jernbanselskabers struktur, bl.a. ved udskillelse af mindre, selvstændige virksomheder, der varetager de regionale forbindelser. Dette giver anledning til mistanke om, at vurderingen af anlægsaktiverne (især de rørlige aktiver) i forbindelse med virksomhedsopsplitningerne foretages på en sådan måde, at der bevidst og på uretfærdig vis skabes konkurrencefordele for datterselskaber af statslige selskaber over for nye konkurrenter.

1. Er Kommissionen bevidst om denne udvikling, og hvordan vil den sørge for at forhindre yderligere konkurrenceforvridning hhv. utilladelig direkte eller indirekte statsstøtte?

2. Undersøger Kommissionen i denne forbindelse også årsregnskaber fra de nationale jernbaneselskaber for at udelukke disse risici?

a) Hvis ja, med hvilke foreløbige eller endelige resultater hidtil?

b) Hvis ikke, hvorfor ikke, og vil den på anden vis sikre, at konkurrenceforvridning hhv. uretmæssig udnyttelse af dominerende positioner på det fælles marked eller på en væsentlig del af dette forhindres?

Svar afgivet på Kommissionens vegne af Loyola de Palacio

(19. februar 2001)

Kommissionen er udmærket klar over de mange ændringer, der sker inden for jernbanesektoren som følge af såvel national som europæisk lovgivning. Især de ændringer, der foretages i de eksisterende selskabers struktur, samt etableringen af nye virksomheder kan føre til operationer, hvor der kan sættes spørgsmålstegn ved konkurrencereglernes anvendelse, herunder statsstøtte, navnlig hvor markedet i stadig højere grad åbnes for den frie konkurrence på europæisk plan.

På grundlag af anmeldelser fra medlemsstaterne har Kommissionen allerede undersøgt visse støtteordninger inden for jernbanefragtsektoren og er f.eks. lige nu i gang med at kontrollere visse nationale finansieringsordninger for kombineret transport.

Kommissionen gennemgår ikke systematisk årsregnskaberne for de nationale jernbaneselskaber, og kan under alle omstændigheder støtte sig til de rapporter, der udarbejdes af statsrevisorerne om disse regnskaber og brugen af skatteydernes penge. Den nyligt vedtagne jernbanepakke(1) vil formentlig føre til yderligere strukturændringer, som Kommissionen nøje vil overvåge, især med henblik på at sikre en retfærdig adgang uden forskelsbehandling til jernbanenettet. Den overvågningsmekanisme for det europæiske jernbanemarked, som er etableret ved de nye direktiver(3), skal hjælpe Kommissionen med regelmæssigt at indhente informationer og spore uregelmæssigheder. Åbningen af jernbanemarkedet kan også medføre flere klager fra de implicerede parter.

Kommissionen henleder ligeledes opmærksomheden på sine forslag, som er til drøftelse i Rådet og Europa-Parlamentet, og som vedrører statsstøtte til indenlandsk transport og kontrakter om offentlig service(2), og hvis sigte er at skabe større gennemsigtighed i den måde, medlemsstaterne intervenerer jernbanesektoren på.

(1) Forslag KOM(98) 480; EFT C 321 af 20.10.1998.

(2) EFT C 365 E af 19.12.2000.

(3) Forslag KOM(98) 480; EFT C 321 af 20.10.1998.